hotchpotch/miracl-hf-unified huggingface dataset:
Rangaistussiirtola Moon 44
Rangaistussiirtola Moon 44 ("Moon 44") on vuonna 1990 ensi-iltansa saanut länsisaksalainen tieteistoimintaelokuva, jonka ohjasi Roland Emmerich. Käsikirjoituksesta vastasi Dean Heyde. Pääosassa esiintyvät Michael Paré, Lisa Eichhorn ja Malcolm McDowell.
On vuosi 2038 ja Maan mineraalilähteet ovat kuivuneet. Avaruuteen on syttynyt sota, kun yksi suurimmista kaivosyhtiöistä on menettänyt kaikki paitsi yhden mineraaleja sisältävän kuun. Lisäksi monet täysautomaattiset kaivurobotit ovat kadonneet lennoillaan. Kukaan ei halua enää puolustaa tuota kuuta, joten yhtiön lautakunta on päättänyt lähettää vankiloissa olevat rikolliset puolustamaan kaivuasemaa. Agentti Stone lähetetään peitetöihin kuuhun tutkimaan, mihin kaikki kalliit robotit ovat kadonneet.
"Video-oppaassa" vuodelta 1994 Bello Romano kutsuu elokuvaa tavanomaiseksi tieteistrilleriksi, joka saa lisäpotkua hyvistä lentoefekteistä. Hän antaa elokuvalle kaksi tähteä viidestä, mikä vastaa sanallista arviota ”keskinkertainen”.
Mika Toivanen
Mika Toivanen (s. 6. helmikuuta 1970 Säkylä) on suomalainen säveltäjä, sovittaja, tuottaja ja muusikko. Hän on tuottanut omassa Utopiah-studiossaan kymmeniä levyjä toimien niillä sovittajana, äänittäjänä sekä miksaajana. Toivanen opiskeli Sibelius-Akatemiassa vuosina 1989-1992. Hän on toiminut vapaana säveltaiteilijana vuodesta 1992, säveltäen musiikkia mm. useille suomalaisille artisteille.
Toivanen on soittanut Päät-yhtyeessä sekä toiminut Tangomarkkinoiden kapellimestarina vuosina 2006 - 2018. Toivasen omia yhtyeitä ovat Hammond-trio Hamuzet sekä Tangon Tuho-Quintet.
Toivasen musiikkia ovat levyttäneet muiden muassa Anna Eriksson, Laura Voutilainen, Paula Koivuniemi, Jari Sillanpää, Topi Sorsakoski, Geir Rönning, Eve, Miguel Tango and His Orchestra, Veeti Kallio, Katri Helena,
Kari Tapio, Tapani Kansa ja Reijo Taipale.
Suomen edustuskappaleen Euroviisuihin Toivanen on säveltänyt kahdesti: vuonna 2004 Jari Sillanpään esittämän Takes 2 to Tango ja vuonna 2005 kappaleen Why?, jonka esitti Geir Rönning.
Toivanen on voittanut kahdesti Tangomarkkinoiden sävellyskilpailun: vuonna 1993 kappaleella "Yön kuningatar" (San. J. Toiviainen) ja vuonna 1995 kappaleella "Mun aika mennä on" (San. J. Toiviainen). Vuonna 1994 Syksyn sävel -kilpailun voitti Toivasen sävellys "Yön hiljaisuus", jonka esitti Eija Kantola.
Vuonna 2008 Toivanen sai Kullervo Linna -palkinnon. Heinäkuussa 2012 Toivaselle myönnettiin Tango Finlandia-palkinto.
Toukokuussa 2017 julkaistiin Toivasen analogisilla syntetisaattoreilla toteuttama soololevy Transitions.
Lokakuussa 2018 ilmestyi Toivasen toinen soololevy Planets.
Toivasen ensimmäinen oma valokuvanäyttely "Minun Tangoni" oli esillä mm. Tampereella, Porissa ja Helsingissä syksyllä 2018 .
Ghanankalapöllö
Ghanankalapöllö ("Scotopelia ussheri") on pöllöihin kuuluva lintu. Sitä tavataan Norsunluurannikolla, Ghanassa, Guineassa, Liberiassa ja Sierra Leonessa.
Sen elinpiiriä ovat subtrooppiset ja trooppiset kosteat alavat metsät ja subtrooppiset ja trooppiset mangrovemetsät sekä jokivarret, erilaiset suot ja viljellyt alueet.
Sitä uhkaa elinalueiden häviäminen. Se oli aiemmin luokiteltu erittäin uhanalaiseksi, mutta uusien tutkimusten perusteella on todettu, ettei tilanne ole niin paha, ja siksi se on vuonna 2011 luokiteltu vaarantuneeksi.
Ghanankalapöllön kuvaili vuonna 1871 englantilainen luonnontieteilijä Richard Bowdler Sharpe. Se on yksi kolmesta kalapöllöjen ("Scotopelia") sukuun kuuluvista pöllöistä.
Se on 46–51 cm pitkä, ja se painaa keskimäärin 788 grammaa. Se on suurikokoinen, oranssinvärinen pöllö. Sen silmät ovat tummat, eikä sillä ole korvatupsuja.. sen jalat ovat paljaat.
Selly Oak
Selly Oak on yksi Birminghamin kaupungin kymmenestä vaalipiiristä. Se muodostuu neljästä äänestysalueesta: Billesley, Bournville, Brandwood ja Selly Oak. Vuonna 2009 Selly Oakissa oli 99 700 asukasta.
Skeema (täsmennyssivu)
Skeema voi tarkoittaa seuraavia:
HMS Sturgeon (1894)
HMS Sturgeon oli Britannian kuninkaallisen laivaston vuonna 1896 palvelukseenotettu Sturgeon-luokan torpedovenehävittäjä.
Alus tilattiin 8. joulukuuta 1893 Naval Construction and Armament Companyltä Brightsidestä osana vuosien 1893-1894 laivasto-ohjelmaa, jolloin sen valmistusajaksi määrättiin 14 kuukautta. Köli laskettiin 1. maaliskuuta 1894 telakkanumerolla 233 ja alus laskettiin vesille 21. heinäkuuta. Alus valmistui tammikuussa 1896, jolloin sen tarjoukseen perustunut hinta oli 39075 puntaa.
Alus myytiin 14. toukokuuta 1912 romutettavaksi Thames Ship Breaking Companylle.
HMS Starfish (1895)
HMS Starfish oli Britannian kuninkaallisen laivaston vuonna 1896 palvelukseenotettu Sturgeon-luokan torpedovenehävittäjä.
Alus tilattiin 8. joulukuuta 1893 Naval Construction and Armament Companyltä Brightsidestä osana vuosien 1893-1894 laivasto-ohjelmaa, jolloin sen valmistusajaksi määrättiin 14 kuukautta. Köli laskettiin 22. maaliskuuta 1894 telakkanumerolla 234 ja alus laskettiin vesille 26. tammikuuta 1895. Alus valmistui tammikuussa 1896, jolloin sen tarjoukseen perustunut hinta oli 38288 puntaa.
Alukselle asennettiin koeakäyttöä varten puomitorpedo vuonna 1902 tutkittaessa aseen käyttöä sukellusveneiden torjuntaan. Alus myytiin 15. toukokuuta 1911 romutettavaksi Wardille Prestoniin.
HMS Skate (1895)
HMS Skate oli Britannian kuninkaallisen laivaston vuonna 1896 palvelukseenotettu Sturgeon-luokan torpedovenehävittäjä.
Alus tilattiin 8. joulukuuta 1893 Naval Construction and Armament Companyltä Brightsidestä osana vuosien 1893-1894 laivasto-ohjelmaa, jolloin sen valmistusajaksi määrättiin 14 kuukautta. Köli laskettiin 20. maaliskuuta 1894 telakkanumerolla 235 ja alus laskettiin vesille 13. maaliskuuta 1895. Alus valmistui tammikuussa 1896, jolloin sen tarjoukseen perustunut hinta oli 35811 puntaa.
Alus palveli lyhyen ajan 1900-1901 Välimerellä, jona aikana aluksen savuhormeja pidennettiin. Muuten alus palveli Britteinsaarilla. Se myytiin 9. huhtikuuta 1907 romutettavaksi Coxille Falmouthiin.
HMS Swordfish (1895)
HMS Swordfish oli Britannian kuninkaallisen laivaston vuonna 1896 palvelukseenotettu Swordfish-luokan torpedovenehävittäjä.
Alus tilattiin 8. joulukuuta 1893 Armstrong Mitchell and Companyltä Elswickistä osana vuosien 1893-1894 laivasto-ohjelmaa, jolloin sen valmistusajaksi määrättiin 14 kuukautta. Aluksen köli laskettiin 4. kesäkuuta 1894 telakkanumerolla 616 ja alus laskettiin vesille 27. helmikuuta 1895. Alus valmistui joulukuussa 1896.
Alus myytiin 11. lokakuuta 1910 romutettavaksi Cashmorelle Newportiin.
HMS Spitfire (1895)
HMS Spitfire oli Britannian kuninkaallisen laivaston vuonna 1896 palvelukseenotettu Swordfish-luokan torpedovenehävittäjä.
Alus tilattiin 8. joulukuuta 1893 Armstrong Mitchell and Companyltä Elswickistä osana vuosien 1893-1894 laivasto-ohjelmaa, jolloin sen valmistusen takarajaksi määrättiin 31. maaliskuuta 1895. Aluksen köli laskettiin 4. kesäkuuta 1894 telakkanumerolla 618 ja alus laskettiin vesille 7. kesäkuuta 1895. Alus valmistui marraskuussa 1896.
Alus myytiin 10. huhtikuuta 1912 romutettavaksi Wardille Prestoniin.
Karl Brjullov
Karl Pavlovitš Brjullov (; 23. joulukuuta 1799 Pietari – 23. kesäkuuta 1852 Manziana lähellä Roomaa) oli venäläinen taidemaalari. Hän oli ensimmäinen kansainvälistä kuuluisuutta saanut venäläinen taidemaalari. Häntä pidetään keskeisenä hahmona Venäjän maalaustaiteessa siirryttäessä uusklassisismista romantiikkaan.
Karl Brjullov syntyi Pietarissa ranskalaistaustaiselle Pavel Ivanovitš Brulleaulle ja tämän venäjänsaksalaiselle vaimolle Maria Ivanovna Schroederille.. Carle Brulleau (nimen oikeinkirjoitus ennen 1822) tunsi lapsuudessaan vetoa Italiaan. Huolimatta koulutuksestaan Keisarillisessa taideakatemiassa vuosina 1809-1821, Brjullov ei koskaan omaksunut professoreidensa opettamaa ja veljensä Aleksandr Brjullovin edistämää klassista tyyliä. Ansioiduttuaan lupaavana ja mielikuvituksellisena opiskelijana, hän lähti Venäjältä Roomaan, jossa hän työskenteli vuoteen 1835 asti muotokuva- ja laatukuvamaalarina. Hän sai jonkin verran mainetta historiamaalauksillaan.
Brjullovin tunnetuin taulu "Pompejin viimeinen päivä" (1830–1833) on leveä sommitelma, jota Aleksandr Puškin ja Nikolai Gogol vertasivat Rubensin ja Van Dyckin parhaimpiin teoksiin. Se aiheutti sensaation Italiassa ja kasvatti Brjullovin mainetta. Tämän taulun viimeistelyn jälkeen hän palasi voittoisasti Venäjälle, jossa hänestä tuli useiden aristokraattien ja älykköjen ystävä. Hän sai viran Keisarillisessa taideakatemiassa.
Opettaessaan akatemiassa vuosina 1836-1848 hän kehitti muotokuvatyylin, jossa yhdistyivät uusklassisismin yksinkertaisuus romanttisiin suuntaviivoihin. Hänen terveytensä heikkeni rajusti hänen työstäessään Iisakinkirkon kattomaalauksia. Lääkäreidensä kehotuksesta Brjullov lähti Venäjältä Madeiralle vuonna 1849 ja vietti elämänsä kolme viimeistä vuotta Italiassa. Hänet on jaudattu Rooman protestanttiselle hautausmaalle.
Eila Kelo
Eila Anneli Kelo (o.s. Aaltonen, s. 30. tammikuuta 1948 Raisio) on suomalainen entinen korkeushyppääjä ja viisiottelija. Hän edusti seuratasolla Tervakosken Patoa ja Viipurin Urheilijoita. Uransa hän lopetti kauden 1976 jälkeen.
Kelo voitti korkeushypyn Suomen mestaruuden vuonna 1970 ja piti kesäkuussa 1973 vähän aikaa hallussaan korkeushypyn Suomen ennätystä tuloksellaan 173 senttimetriä. Hän hyppäsi ennätyksekseen ulkona 174 senttiä (1975) ja hallissa 176 senttiä (1974). Kelolla on Kalevan kisoista yhteensä kaikkiaan 12 mitalia korkeushypystä ja viisiottelusta, jossa hän otteli ennätyksekseen 3607 pistettä vuonna 1973.
Kelo on yleisurheilun Suomen mestareiden Milla Kelon ja Niina Kelon äiti ja toimi myös heidän valmentajanaan. Nykyään hän toimii yleisurheilun valmennustehtävissä Keski-Uudenmaan Yleisurheilussa.
Työstään yleisurheilussa Eila Kelo palkittiin Euroopan Yleisurheiluliiton (EA) naisvaikuttajapalkinnolla vuoden 2009 saavutuksista.
Swordfish-luokka (hävittäjä)
Swordfish-luokka oli Britannian kuninkaallisen laivaston kahden Armstrong Mitchell and Companyn valmistaman aluksen muodostama torpedovenehävittäjäluokka ().
Luokan alusten voimanlähteenä olivat Yarrow-kattilat, joiden avulla ne saavuttivat vaaditun 27 solmun nopeuden.
HMS Zebra (1895)
HMS Zebra oli Britannian kuninkaallisen laivaston vuonna 1900 palvelukseenotettu Zebra-luokan torpedovenehävittäjä.
Alus tilattiin 7. helmikuuta 1894 Thames Ironworks and Shipbuilding Companyltä Bow Creekistä Thames-joen suulta osana vuosien 1893-1894 laivasto-ohjelmaa, jolloin sen valmistumisajankohdaksi määrättiin 7. kesäkuuta 1895. Aluksen köli laskettiin 1. heinäkuuta 1894 ja alus laskettiin vesille 13. joulukuuta 1895. Alus valmistui tammikuussa 1900.
"Zebra" palveli koko uransa ajan Britteinsaarilla. Sen savuhormit pidennettiin vuoden 1903 jälkeen. Alus myytiin romutettavaksi 30. heinäkuuta 1914.
Zebra-luokka (hävittäjä)
Zebra-luokka oli Britannian kuninkaallisen laivaston torpedovenehävittäjäluokka ().
Alusten voimanlähteenä olivat 4 500 hevosvoiman White-Forster -kattilat, joiden avulla ne saavuttivat vaaditun 27 solmun nopeuden.
Jari Jolkkonen
Jari Juhani Jolkkonen (s. 5. maaliskuuta 1970 Ilomantsi) on suomalainen pappi, joka on toiminut Kuopion hiippakunnan piispana toukokuusta 2012 alkaen.
Jolkkonen valmistui ylioppilaaksi 1989 ja teologian maisteriksi 1994. Hän väitteli tohtoriksi 2005 Helsingin yliopistossa. Pappisvihkimyksen hän sai 1995 ja toimi piispainkokouksen pääsihteerinä vuodesta 2007. Hän on ollut kahteen otteeseen piispa Eero Huovisen teologinen sihteeri. Jolkkonen on myös Itä-Suomen yliopiston dosentti alanaan systemaattinen teologia, erityisesti ekumeniikka. Hän on myös jäsen Itä-Suomen yliopiston neuvottelukunnassa
Jolkkonen sai kirkon tiedonvälityspalkinnon 1995 yhdessä muiden Etsijän päätoimittajien Taneli Heikan ja Marianne Heikkilän kanssa.
Jolkkosen puoliso on seurakuntapastori Hanna Vasiljev, ja heillä on viisi lasta.
Gloster Javelin
Gloster Javelin on brittiläinen, Gloster Aircraft Companyn valmistama kaksimoottorinen ja kaksipaikkainen yö- ja jokasään suihkuhävittäjä. Deltasiipisen ja T-pyrstöisen koneen prototyyppi lensi ensilentonsa 26. marraskuuta 1951. Ensimmäinen sarjatuotantokone (sarjanumero "XA570") toimitettiin 24. helmikuuta 1956. Konetyyppi poistettiin palveluskäytöstä vuonna 1968.
Javelin suunniteltiin RAF:n ensimmäiseksi jokasäänhävittäjäksi ilmailuministeriön F.4/48 -spesifikaation mukaisesti. Gloster Aircraft Company sai tilauksen viidestä GA.5 -prototyypistä vuonna 1948, ja ensimmäisen koneen valmistus alkoi toukokuussa 1949, mutta GA.5 FAW.1 ("Fighter, All Weather") valmistui vasta 26. marraskuuta 1951 ja lensi ensilentonsa 22. heinäkuuta 1954. Konetyypin kehitys kohtasi takaiskuja, sen kolme prototyyppiä menetettiin lento-onnettomuuksissa. Tämä johti mallin uudelleen suunnitteluun, mikä viivästytti sen palveluskäyttöön tuloa useilla vuosilla. Myöhemmin mallin korkealla lentämisen ominaisuudet todettiin hyviksi, sen saavuttama lakikorkeus oli 16 000 m. Gloster Javelin oli tehtaansa viimeinen tuote sen pitkässä taistelukoneiden sarjassa. Jatkokehitys kevensi konetyypin järeätä tykkiaseistusta, neljän 30 mm tykin sijaan oli myöhemmissä versioissa niitä kaksi. Enimmillään 14 Royal Air Forcen eskadroonaa oli varustettu Javelin-hävittäjillä.
Lisa Cawén
Lisa Cawén (nimi aik. "Lisi Eleonora Heikkinen"; 22. toukokuuta 1899 Hämeenlinna – 9. elokuuta 1974 Helsinki) oli suomalainen ruotsin kielellä kirjoittanut lastenkirjailija.
Aimo Haavisto
Toivo Aimo Haavisto (29. marraskuuta 1907 Oulu – 26. maaliskuuta 1974 Vantaa) oli suomalainen kirkkoherra ja aforismikirjailija.
Haavisto toimi pyhäkoulupastorina Oulun hiippakunnassa vuosina 1950–1953 ja Tampereen hiippakunnassa 1955–1956. Hän oli Suomen Pyhäkouluopiston rehtorina 1956–1962. Viimeksi Haavisto oli Vantaankosken seurakunnan kirkkoherrana 1968–1971.
Bartolomeu Português
Bartolomeu Português oli nerokas ja uskalias merirosvo, joka eli 1600-luvulla ja palveli vuosina 1666–1669. Hän sai saaliikseen suunnattomia kalleuksia ja tuhlasi kaiken hetkessä.
Vaikka hän oli uimataidoton, hän pakeni vankilalaivalta käyttämällä kellukkeina viiniruukkuja.
Tampereen Autocenter
Tampereen Autocenter Oy on vuonna 2002 perustettu tamperelainen auto- ja moottoripyöräalan liike. Vuonna 2011 yrityksen liikevaihto oli 23,6 miljoonaa euroa ja ajoneuvoja myytiin yli 1550 kappaletta.
Yritys rakennutti omat toimitilat Lielahteen keväällä 2011, jolloin toimintaa laajennettiin auto -ja moottoripyörähuollolla.
Bobrynets
Bobrynets (, ) on kaupunki ja Bobrynetsin piirin keskus Ukrainan Kirovohradin alueen eteläosissa. Kaupungin kautta kulkee Kirovohradista etelään Nikolajeviin johtava kansallinen maantie N14. Kaupunkiin johtaa myös rautatie.
Kaupungin asukasluvuksi arvioitiin yhteensä 10 991 (vuonna 2013). Koko piirissä oli saman arvion mukaan 26 534 asukasta.
Carl-Johan Siegberg
Carl-Johan "Jukka" Siegberg (1944 – 28. tammikuuta 2012 Parainen) oli suomalainen lääkäri ja sotakirurgi.
Siegberg kirjoitti ylioppilaaksi Maunulan yhteiskoulusta 1964 ja valmistui lääketieteen lisensiaatiksi 1973 Helsingin yliopistosta. Hän erikoistui kirurgian erikoislääkäriksi 1980 ja urologiksi 1984. Hän toimi Suomessa lääkärinä useilla paikkakunnilla eri tehtävissä ja SPR:n lähettämänä lääkärinä vuodesta 1989 monissa kriisimaissa.
Siegberg voitti nuorena nyrkkeilyn Suomen-mestaruuskilpailuissa hopeaa 61-kiloisten sarjassa.
Esteri Paalanen
Toini Esteri Paalanen (o.s. Haapanen; 16. huhtikuuta 1886 Karvia – 13. tammikuuta 1976 Helsinki) oli suomalainen kirjailija ja suomentaja joka käytti nimimerkkiä Kaarina.
Nimellä Esteri Paalanen:
Nimimerkillä Kaarina:
Nimellä "Esteri Haapanen":
Alina Mattila
Alina Marketta Mattila (s. 27. joulukuuta 1982 Yläne) on suomalainen entinen korkeushyppääjä. Hän edusti Yläneen Kiriä ja Jyväskylän Kenttäurheilijoita.
Mattila voitti korkeushypyn Suomen mestaruuden vuonna 2004 ja sijoittui SM-hopealle 2006 ja 2007. SM-halleissa hän saavutti kultamitalin 2005, 2006, 2007 sekä pronssimitalin 2004.
Mattila hyppäsi ennätyksekseen 186 senttimetriä Jyväskylässä 2006.
PS/2-liitin
PS/2-liitin on Mini-DIN-liitin jossa on kuusi kontaktia. Sitä on käytetty tietokoneen näppäimistön ja hiiren liittiminä, mutta USB-liitin ja langattomat laitteet ovat vähentäneet liittimen käyttöä.
Liitin on saanut nimensä vuonna 1987 julkaistulta IBM PS/2-tietokonemallistolta, jossa se otettiin käyttöön. Liitin korvasi IBM AT:ssa käytetyn isomman näppäimistön DIN-liittimen, joka oli sähköisesti ja protokollaltaan sama. Sen sijaan hiiren liittimenä käytettiin aiemmin RS-232-sarjaporttia, koska PC-koneissa ei ollut erillistä hiiren liitintä.
Liittimien värikoodauksessa vihreä on tarkoitettu hiirelle ja violetti näppäimistölle.
Norman Gimbel
Norman Gimbel (16. marraskuuta 1927 New York – 19. joulukuuta 2018 Montecino, Kalifornia) oli yhdysvaltalainen sanoittaja. Hänen tunnetuimpia tekstejään ovat ”The Girl from Ipanema”, ”I Will Wait for You” ja ”Killing Me Softly”, josta hänet palkittiin Grammyllä.
Gimbel syntyi New Yorkin Brooklynissä ja opiskeli Baruch Collegessa ja Columbian yliopistossa. Hänen varhaisia hittejään olivat ”Ricochet Romance” (1953) ja ”Canadian Sunset” (1956). Säveltäjä Moose Charlapin kanssa hän teki kaksi Broadway-musikaalia: "Whoop-Up" ja "The Conquering Hero".
Gimbel kirjoitti englanninkieliset sanat muun muassa suureen bossa nova -hittiin ”The Girl from Ipanema” ja alun perin Jacques Demyn ranskaksi sanoittamaan lauluun ”I Will Wait for You” eli teemaan elokuvasta "Cherbourgin sateenvarjot". Gimbel työskenteli kymmenissä elokuvissa. Hänelle myönnettiin vuonna 1973 vuoden laulun Grammy-palkinto laulusta ”Killing Me Softly With His Song” (sävellys: Charles Fox, levytys: Roberta Flack). Vuonna 1979 hän sai parhaan laulun Oscar-palkinnon kappaleella ”It Goes Like It Goes” elokuvasta "Norma Rae". Musiikin oli tehnyt David Shire. Gimbel otettiin mukaan Songwriters Hall of Fameen vuonna 1984.
Roy Turk
Roy Turk (20. syyskuuta 1892 New York, New York – 30. marraskuuta 1934 Hollywood, Kalifornia) oli yhdysvaltalainen lauluntekijä. Hän opiskeli City Collegessa ja palveli ensimmäisessä maailmansodassa Yhdysvaltain laivastossa. Sodan jälkeen hän alkoi kirjoittaa sanoituksia vaudeville-esiintyjille, kuten Rock & White, Nora Bayes ja Sophie Tucker. Hän toimi sitten vakituisena sanoittajana Tin Pan Alleyn kustantajille, ja myöhemmin hän siirtyi Hollywoodiin kirjoittamaan elokuvia varten.
Turk teki yhteistyötä muiden muassa Harry Akstin, George Meyerin, Charles Tobiasin, Arthur Johnstonin, Maceo Pinkardin ja J. Russel Robinsonin kanssa. Vuosina 1928–1933 hän teki erityisen läheistä yhteistyötä Fred E. Ahlertin kanssa; hänen luultavasti tunnetuin laulunsa, "Mean To Me", kirjoitettiin vuonna 1928 Fred Ahlertin musiikkiin, ja siitä on sittemmin tullut jazzstandardi, jonka on levyttänyt esimerkiksi Billie Holliday. Muihin Turkin lauluihin kuuluu esimerkiksi "Are You Lonesome Tonight?" (Lou Handmanin kanssa, 1927), josta tuli hitti Elvis Presleyn esittämänä.
Turk kuului American Society of Composers, Authors and Publishersiin, ja hänet otettiin Songwriters Hall of Fameen vuonna 1970.
Quail-luokka
Quail-luokka oli Britannian kuninkaallisen laivaston torpedovenehävittäjäluokka (). Jäljellä olevat luokan alukset luokiteltiin 30 solmun nelisavuhormisina lokakuussa 1913 B-luokkaan.
Ulkomaisten alusten kasvaneet nopeudet määrittivät torpedovenehävittäjille suuremman 30 solmun nopeuden tarpeen. Amiraliteetti teki uudet tilaukset 30 solmun nopeuden omaavista aluksista, mutta ne eivät kyenneet saavuttamaan vaadittua nopeutta huonoissa olosuhteissa.
Alusten voimanlähteenä olivat 6 300 hevosvoiman Normand-kattilat, joiden avulla ne saavuttivat vaaditun 30 solmun nopeuden. Niiden aseistuksen rungon muodostivat 12 naulan tykki ja torpedoputket.
Jodikloridi
Jodikloridi eli jodimonokloridi (ICl) on jodin ja kloorin muodostama epäorgaaninen interhalogeeniyhdiste. Sitä käytetään pääasiassa orgaanisessa ja analyyttisessä kemiassa.
Jodikloridi on molekyyliyhdiste, joka esiintyy kahdessa eri kidemuodossa, α- ja β-muodoissa. Näistä α-ICl on punaisia kiteitä, jotka sulavat korkeammassa lämpötilassa kuin levymäiset ja mustat β-ICl-kiteet. Yhdiste liukenee veteen, mutta hydrolysoituu osittain vetykloridiksi ja jodihapokkeeksi. Veden lisäksi se liukenee myös muun muassa etanoliin, asetoniin ja hiilidisulfidiin.
Jodikloridia valmistetaan jodin reaktiolla nestemäisen kloorin kanssa. Vesiliuoksia voidaan valmistaa myös käyttämällä jodia ja vetykloridin ja kloorin seosta.
Jos klooria on ylimäärä, muodostuu joditrikloridia. Tämä on reversiibeli tasapainoreaktio.
Jodikloridia käytetään aromaattisten yhdisteiden jodaukseen, ja tyydyttymättömien yhdisteiden kanssa se muodostaa sekä klooratun että jodatun johdannaisen. Lisäksi sitä voidaan käyttää hiili-metalli-sidoksen katkaisemiseen. Analyyttisessä kemiassa jodikloridia käytetään niin kutsuttuna Wijsin liuoksena rasvojen jodiluvun määrittämiseen.
Nalorfiini
Nalorfiini ("N"-allyyli-normorfiini) on kahteen opioidireseptoriin vaikuttava opioidi. Se vaikuttaa antagonistina mu-reseptoriin ja agonistina kappa-reseptoriin. Sitä käytetään kumoamaan opioidiyliannostuksen vaikutukset. Sitä on myös käytetty opioidiriippuvuus-tutkimuksessa.
Grenadan vaakuna
Grenadan vaakuna on Grenadan tunnus lipun, kansallislaulun ja moton ohella. Se otettiin käyttöön maan itsenäistyessä vuonna 1974.
Nelijakoisen kilven ensimmäisessä ja neljännessä kentässä on leijona kuvaamassa menneitä ja nykyisiä yhdyssiteitä Yhdistyneeseen kuningaskuntaan. Toisessa ja kolmannessa kentässä on lilja katolisen uskon vertauskuvana. Kilven keskellä on laiva, joka kuvaa Kristoffer Kolumbuksen rantautumista Grenadaan ja nykyaikana maan turismia ja vesillä risteilyä. Kilvessä on samat värit kuin maan lipussa, punainen, keltainen ja vihreä, jotka kuvaavat siinä rohkeutta, aurinkoa ja maataloutta.
Kilvenkannattajina on vyötiäinen ja grenadanjuoksukyyhky, jotka kertovat maan eläimistöstä. Kilven alla on kuvattuna Grand Etang -järvi. Etualalla on kaakaopapu ja muskottipähkinä, taustalla maissi ja banaanipuu, jotka liittyvät Grenadan maatalouteen. Kypärässä on viisisakarainen tähti kuvaamassa kansan toiveita, pyrkimyksiä ja ihanteita. Kypärän silmikon seitsemän kalteria ja kypärän yläpuolella olevat seitsemän ruusua symboloivat valtion seitsemää aluetta. Kypärän yläpuolella on myös kansalliskukka bougainvillean oksia. Vaakunassa on motto "Ever conscious of God, we aspire, build and advance as one people".
Maisema, La Dominique (Hiva Oa)
Maisema, La Dominique (Hiva Oa), tai Maisema, sika ja hevonen (Hiva Oa) on Paul Gauguinin (1848-1903) öljymaalaus kankaalle,75×67 cm, vuodelta 1903. Teos oli tärkeimpiin jälki-impressionisteihin kuuluneen taiteilijan viimeisimpiä töitä, ellei viimeinen. Hän kuoli Hiva Oalla toukokuussa 1903.
Arkaaistunnelmainen maalaus kuvaa Hiva Oa -saaren luontoa voimakkain värein. Gauguin käytti synteettistä maalaustapaa pyrkien symboliseen ilmaisuun. Maisemasta erottuu ihmisasumus, muutamia eläimiä, puiden varjoja ja heinikkoa taustanaan oranssi taivas. Oranssia sävyä on myös asuinrakennuksessa ja siellä täällä vihreän ja sinisen kasvuston lomassa.
Kuten monet Gauguinin tahitilaisteokset, maalaus korostaa ihmisen, eläinten ja luonnon alkuperäistä yhteyttä. Hän oli jättänyt "keinotekoisen ja sovinnaisen" taakseen, vuonna 1891, muuttaessaan pois Pariisista, jonka jälkeen hän kävi täällä vain muutamaan otteeseen. Hän asui loppuelämänsä Ranskan Polynesiaan kuuluvilla Tyynen meren saarilla, joista hän sai aiheet maalauksiinsa. Alkuun hän asui Tahitilla, mutta siirtyi 1901 Hiva Oan saarelle. Saari oli saanut teoksen nimessä olevan La Dominique -nimen löytöretkeilijä Alvaro de Mendanalta 1595. Ranskalaisille se päätyi 1800-luvulla.
Paratiisin ohella Paul Gauguin sai kokea saarella myös vaikeuksia, kuten köyhyyttä ja riitoja paikallisten viranomaisten kanssa.
Viime vuosina on Suomessa tuotu esille teoksen vaikutuksia suomalaisiin taiteilijoihin, esimerkiksi vaikutuksia Alvar Cawénin varhaisempaan tuotantoon.
Erityisesti Cawénin Bretagnessa 1911 tekemä maalaus "Saint Germain" on osin mukaelma Gauguinin Hiva Oan maisemasta. Mukana on esikuvan mukaisesti arkaainen mytologia, syntetistinen ja dekoratiivinen maalaustapa, kaksiulotteisuutta sekä hevosia ja vettä. Bretagne on muuntunut kohti etelämerellistä paratiisia.
HMS Ardent (1913)
HMS Ardent (viirinumero H78) oli Britannian Kuninkaallisen laivaston Acasta-luokan hävittäjä.
Alus tilattiin William Denny and Brothersilta Dumbartonista osana vuosien 1911-1912 laivasto-ohjelmaa. Sen köli laskettiin 9. lokakuuta 1912 ja alus laskettiin vesille 8. syyskuuta 1913. Se nimettiin lokakuussa "HMS Kenriciksi", mutta alkuperäinen nimi palautettiin hieman myöhemmin. Alus valmistui helmikuussa 1914.
Alus liitettiin palvelukseen otettaessa 4. hävittäjälaivueeseen, jonka mukana se palveli ensimmäisessä maailmansodassa Suuressa laivastossa. Saksan keisarikunnan laivaston taistelulaiva "SMS Westfalenin" apuaseiden tuli upotti aluksen Skagerrakin taistelussa 1. kesäkuuta 1916.
HMS Thrasher
HMS Thrasher on ollut neljän Britannian Kuninkaallisen laivaston aluksen nimenä.
Sharon Van Etten
Sharon Van Etten on yhdysvaltalainen laulaja-lauluntekijä. New Jerseyssä syntynyt ja varttunut ja Brooklynissa asuva Van Etten on julkaissut kolme sooloalbumia. 7. helmikuuta 2012 ilmestynyt "Tramp" debytoi Yhdysvalloissa Billboard 200 -albumilistalla sijalla 75.
HMS Bruizer
HMS Bruizer tai HMS Bruiser on ollut seitsemän Britannian Kuninkaallisen laivaston aluksen nimenä.
Roger Ailes
Roger Eugene Ailes (15. toukokuuta 1940 Warren, Ohio – 18. toukokuuta 2017) oli yhdysvaltalainen televisiojohtaja ja mediakonsultantti. Hänet tunnettiin parhaiten Fox Newsin ja Fox Television Stations Groupin toimitusjohtajana, jona hän toimi heinäkuuhun 2016 asti, jolloin erosi tehtävistään seksuaaliahdistelusyytösten vuoksi. Hän myös toimi 1990-luvun alussa jonkin aikaa NBC:n kaapeliuutistoiminnan johtajana, ennen kuin siirtyi Foxille.
Ennen televisiojohtajan uraansa Ailes toimi republikaanipresidenttien Richard Nixonin, Roland Reaganin ja George H. W. Bushin sekä Rudy Giulianin ensimmäisen pormestarinvaalikampanjan mediakonsulttina. Erottuaan Foxin toimitusjohtajan tehtävistä, hän toimi jonkin aikaa Donald Trumpin vuoden 2016 presidentinvaalikampanjan neuvonantajana, auttaen Trumpia valmistautumaan vaaliväittelyihin.
Ailes kuoli Floridan Palm Beachissa 18. toukokuuta 2017 lyötyään päänsä viikkoa aiemmin kaatumisen yhteydessä. Palm Beachin piirikunnan kuolemansyyntutkijan mukaan Ailesin kuolinsyynä oli kovakalvonalainen verenvuoto, jota hänen sairastamansa hemofilia pahensi.
Maantiesilta, L’Estaque
Maantiesilta, L'Estaque on Paul Cézannen (1839-1906) öljyvärityö kankaalle , 56*65,5 cm, n. vuodelta 1883. Teos kuuluu Ateneumin taidemuseon kokoelmiin.
Cézanne maalasi pinnat vierekkäin asetelluin ja rytmiä luovin siveltimenvedoin. Näin hän ilmaisi omaa kokemustaan enemmän kuin silmin nähtyä todellisuutta. Tämä taiteen tekotapa "modulaatio" eli pinnan rakenteen jakaminen kokonaisuudeksi tällä tavoin yleistyi Suomessakin myöhemmin laajemminkin uuden taiteen tekotavaksi.
Cézannen Maantiesilta, L'Estaque kuului aiemmin taidekauppias Ambroise Vollardin kokoelmiin. Maalaus oli esillä Roger Fryn järjestämässä "Manet and the Post-Impressionists" -näyttelyssä, josta se hankittiin Antellin kokoelmiin vuonna 1911.
Suomessa tästä Maantiesilta, L'Estaque- maalauksesta otti moni nuori suomalainen taiteilija oppia omiin teoksiinsa. Ainakin Tyko Sallisen, Yrjö Ollilan, Ragnar Ekelundin ja Ilmari Aallon tuotannossa näkyy Cézannen käyttämä maalaustapa. Myös tuon ajan taiteentuntijoissa oli niitä, jotka halusivat tukea taiteilijoita heidän ilmaisussaan. Tällaisia olivat esimerkiksi Sigurd Frosterus sekä Oslon Nasjonalgallerietin johtaja ja Munchin ystävä Jens Thiisil. Viimeksi mainittu myös esitelmöi Helsingissä impressionistista taidetta seuranneista pyrkimyksistä vuonna 1911 ja 1913.
Timo Huusko:Paul Cézanne: Maantiesilta, L'Estaque. Teoksessa Ateneum- opas. Toim. Timo Huusko. 2007, s.76.
Meksikon vaakuna
Meksikon vaakuna on Meksikon tunnus lipun ja kansallislaulun ohella. Vaakuna vakiintui nykyiseen muotoonsa vuonna 1968, kun maassa järjestettiin olympialaiset. Vaakuna on myös Meksikon lipun keskellä.
Vaakunassa on nokassaan ja oikeassa jalassaan käärmettä pitävä maakotka, joka seisoo opuntiakaktuksella. Kaktuksen alla on saarta ja vettä esittävät kuviot. Kuva viittaa tarinaan Tenochtitlánin eli nykyisen Méxicon kaupungin perustamisesta. Asteekkien piti löytää järvi, jossa on saari, jossa kasvaa kaktus, jolle suussaan käärmettä pitävä kotka laskeutuisi oikean kaupungin paikan merkiksi. Vaakunassa on lisäksi tammen ja laakeripuun lehviä sidottuina yhteen nauhalla, jossa on Meksikon lipun värit.
Kaukomäki
Kaukomäki on kylä Eurajoella Satakunnan alueella. Kaukomäellä on vuonna 1906 rakennettu 260 m työväentalo.
Alfred Bryan
Alfred Bryan (15. syyskuuta 1871 Brantford – 1. huhtikuuta 1958 Gladstone) oli kanadalainen populaarimusiikin sanoittaja.
Bryan työskenteli New Yorkissa musiikin sovittajana ja teki 1910- ja 1920-lukujen vaihteessa musiikkia useisiin Broadway-näytelmiin. 1920-luvulla hän muutti Hollywoodiin tekemään elokuvamusiikkia.
Bryan työskenteli uransa aikana useiden säveltäjien kanssa – hänen yhteistyökumppaneihinsa kuuluivat muun muassa Fred Fisher, Larry Stock ja Joe McCarthy. Hänen suosituimmaksi sanoituksekseen tuli Al Piantadosin säveltämä pasifistinen laulu ”I Didn’t Raise My Boy to Be a Soldier” vuodelta 1915. Kappaletta myytiin 650 000 kappaletta ensimmäisen kolmen kuukauden aikana ja siitä tuli yksi vuoden myydyimmistä kappaleista Yhdysvalloissa. Vaikka Bryan ei itse ollut pasifisti, hän onnistui kuvaamaan Yhdysvalloissa vallalla ollutta sodanvastaisuutta osuvasti. Yleisön mielialojen muuttuessa Bryan julkaisi myös sotaan myönteisemmin suhtautuvia kappaleita.
Jemenin presidentinvaali 2012
Presidentinvaali Jemenissä järjestettiin 21. helmikuuta 2012. Vaalin ainoa ehdokas oli varapresidentti Abdrabuh Mansur Hadi.
Jemenin levottomuuksien 2011–2012 aikaan Persianlahden arabimaiden yhteistyöneuvosto ehdotti sopimusta, jonka mukaan presidentti Ali Abdullah Saleh siirtäisi valtaansa varapresidentti Abdrabuh Mansur Hadille. Saleh allekirjoitti sopimuksen marraskuussa 2011, jolloin sovittiin että hän pysyy presidenttinä vielä kolme kuukautta, jonka jälkeen järjestettäisiin uudet vaalit.
Viola Davis
Viola Davis (s. 11. elokuuta 1965 St. Matthews, Etelä-Carolina) on yhdysvaltalainen Oscar-palkittu elokuva-, televisio- ja teatterinäyttelijä.
Davis sai ensimmäisen Oscar-ehdokkuutensa naissivuosasta elokuvassa "Doubt – Epäilys" (2008). Toisen ehdokkuutensa, tällä kertaa naispääosasta, hän sai "Piioista" (2011). Vuonna 2015 Davis voitti ensimmäisena mustana naisena draamasarjan parhaan naispääosan Emmy-palkinnon roolistaan sarjassa "How to Get Away with Murder".
Hänet palkittiin parhaan naissivuosan Oscarilla ja Golden Globella roolistaan elokuvassa "Fences" (2016).
Davis vihittiin Julius Tennonin kanssa vuonna 2003. Heillä on myös yhteinen tuotantostudio.
Ladywood
Ladywood on yksi Birminghamin kaupungin kymmenestä vaalipiiristä. Se muodostuu neljästä äänestysalueesta: Aston, Ladywood, Nechells ja Soho. Vuonna 2009 Ladywoodissa oli 112 500 asukasta. Vuonna 2001 lähes kaksi kolmasosaa alueen asukkaista kuului etnisiin vähemmistöihin, kun koko Birminghamin alueella heitä on vajaa kolmannes.
2010-luvulla Ladywoodin alue on ollut koko Yhdistyneen kuningaskunnan pahimmin työttömyydestä kärsinyt alue; tammikuussa 2012 työttömyysaste oli 12,4%.
Ostroh
Ostroh (; ) on läntisessä Ukrainassa Rivnen alueen eteläosissa sijaitseva, historiallisesti merkittävä kaupunki. Se sijaitsee pohjoiseen laskevan Horyn-joen varrella, joka on Dneprin tärkeän sivuhaaran Pripetin merkittävä haarauma.
Paikkakunta mainitaan historiallisissa kronikoissa jo vuonna 1100. 1300-luvun jälkipuoliskolla paikkakunta siirtyi Liettuan suuriruhtinaskunnan osaksi. Kaupunki on saanut nimensä ortodoksisesta Ostrozkin (Ostrogski) ruhtinassuvusta, joka rakennutti paikkakunnalle linnan ja luostarin. Kaupungista muodostui tärkeä kultturin, uskonnon ja talouden keskus. Kaupunkioikeudet paikkakunta sai 1528. 1570-luvulla kaupunkiin perustettiin ortodoksinen Ostrohin akatemia ja kirjapaino, jossa kirjanpainaja Ivan Fjodorovin (, ) johdolla painettiin muun muassa 1581 ensimmäinen sekä Vanhan ja Uuden testamentin sisältänyt Raamattu kirkkoslaavilla (Ostrohin Raamattu). Kaupunki menetti kuitenkin keskeisen asemansa maan uskonnollisessa ja kulttuurielämässä valtakunnan eliitin puolalaistumisen ja katolistumisen myötä seuraavan vuosisadan aikana.
1600-luvun puolivälissä kaupungin linnoitus ja kirkko tuhottiin taistelujen seurauksena. Puolan vuoden 1793 jaossa paikkakunta siirtyi osaksi Venäjän keisarikuntaa.
Nykyään kaupungissa toimii muun muassa meijeri, olutpanimo, asvalttiasema ja tiilitehdas sekä rautatiekiskojen korjauspaja. Korkea-asteen opetus aloitettiin uudelleen vuonna 1994 ja kaupungissa on nykyään yksi Ukrainan yliopisto-opetusta antavista oppilaitoksista.
Hallinnollisesti se on suoraan aluehallinnon alainen. Asukasluvuksi arvioitiin vuoden 2011 alussa 15 528. Ostroh on myös maaseutuvaltaisen Ostrohin piirin (88 938 as.) hallintokeskus.
Know Your Rights
Know Your Rights on brittiläisen punk-yhtye The Clashin kappale 1982. Se julkaistiin alun perin albumilla "Combat Rock" ja myöhemmin albumin ensimmäisenä singlenä. Singlen b-puolena toimi kappale First Night Back in London. Single oli Britannian singlelistalla yhteensä kolme viikkoa ja ylsi parhaimmillaan sijalle 43.
Länsisataman aluerakentamisprojekti
Länsisataman projektialueeseen kuuluvat Ruoholahti, Salmisaari, Lapinlahti, Jätkäsaari, Hernesaari, Eiranranta ja Telakkaranta. Länsisataman rakentaminen on osa kantakaupungin laajennusprojektia. Kaupunginosan suunnittelu- ja rakentamisprosessi etenee vaiheittain ja kestää 20–30 vuotta.
Pääosa projektin maa-alasta on sadan viime vuoden aikana mereltä täyttämällä vallattua maata. Projektialueen toteutus alkoi Ruoholahdessa purku- ja meritäyttötöillä 1980-luvun lopulla.
Jätkäsaaren rakentaminen alkoi syksyllä 2008, jolloin käynnistyi Ruoholahden ja Jätkäsaaren välisen Crusellin­sillan rakentaminen. Ensimmäisinä rakennuksina valmistui Saukonpaaden alueelle yksityinen syöpäsairaala ja tutkimuslaitos Docrates. Asuinrakentaminen aloitettiin Saukonpaaden sekä Hietasaaren ja Jätkäsaarenkallion alueilta. Ensimmäiset asukkaat muuttivat Saukonpaateen toukokuussa 2012.
Vuoteen 2030 mennessä Jätkäsaareen
Vuonna 2016 Jätkäsaaressa tapahtuu
Säilyviä kohteita, jotka osaltaan kertovat oman tarinansa Jätkäsaaren historiasta ovat:
Suurimmalle osalle Länsisataman uusista alueista on jo laadittu asemakaavat. Asemakaavat valmistelee kaupunkisuunnitteluvirasto, ja ne hyväksyy lopullisesti kaupunginvaltuusto.
PopPixie
PopPixie on Iginio Straffin luoman Winx-klubi-televisiosarjan spin-off -sarja, jossa seikkailevat "Winx-klubista" tutut pixiet.
Voldemar Ilja
Voldemar Ilja (13. marraskuuta 1922 Misso – 16. joulukuuta 2010 Tallinna) oli virolainen kirkkohistorioitsija, teologian tohtori ja evankelis-luterilaisen kirkon pastori. Tutkimustyössään hän keskittyi Viron herrnhutilaisuuden historiaan.
Voldemar Ilja varttui herrnhutilaisessa ympäristössä Etelä-Virossa. Herätys oli levinnyt alueelle jo 1730-luvulta alkaen.
Ilja pakeni toisen maailmansodan aikana metsiin ensin Saksan miehitysarmeijaa, sitten neuvostoviranomaisia. Hänet saatiin kuitenkin kiinni vuonna 1953, ja seurauksena oli tuomio keskitysleirille Arkangelin alueelle. Hänet vapautettiin seuraavana vuonna, kun Stalinin kuoleman jälkeen Neuvostoliitossa koittanut suojasää alkoi.
Ilja aloitti vapauduttuaan teologian opinnot, mutta pappispulan vuoksi hän joutui jo seuraavana vuonna papiksi Itä-Viroon. Koska Ilja osasi suomea, hän teki työtä myös Neuvostoliiton inkeriläisten keskuudessa. Myöhemmin Iljasta tuli kirkkohistorian opettaja kirkon seminaariin. Tuohon aikaan pitkälti herrnhutilaiset pitivät yllä kirkon toimintaa, ja pappisseminaarin opiskelijoista puolet tuli herätysliikkeen piiristä. Ilja kiinnostui herrnhutilaisuuden tutkimisesta.
Tallinnan ja Helsingin välinen laivayhteys avautui vuonna 1965, ja seuraavana vuonna Helsingin yliopiston kirkkohistorian professori Kauko Pirinen vei ryhmän teologian opiskelijoita Tallinnaan. Vierailun myötä Ilja tutustui ensiksikin tulevaan vaimoonsa, teologian opiskelija Elli Huuhtaseen, ja toiseksi professori Pirinen ryhtyi ohjaamaan Iljan tutkimustyötä.
Iljan tutkimustyö eteni aluksi vaivalloisesti, koska hän ei päässyt tarvitsemilleen arkisto- ja yliopistovierailuille ulkomaille ennen 1980-lukua. Päätyökseen hän toimi Tallinnan Nõmmen kirkkoherrana ja sittemmin Viron evankelis-luterilaisen kirkon teologisen instituutin johtajana. Ulkomaanyhteyksien avauduttua tutkimustyö pääsi uuteen vauhtiin, ja Ilja väitteli Helsingin yliopiston teologisessa tiedekunnassa vuonna 1995. Väitöksen myötä Viron kirkkohistorian tutkimus, joka oli ollut neuvostoaikana pysähdyksissä, sai uuden alun.
Sittemmin 2000-luvulla Ilja julkaisi viisi Viron herrnhutilaisuutta käsitellyttä teosta. Tutkimuksissaan hän päätyi herrnhutilaisuuden merkitystä koskien samaan käsitykseen kuin Viron kansallisen kirkkohistorian luoja, professori Olaf Sild. Heidän mukaansa herrnhutilaisuudella oli ollut ratkaiseva osuus Viron kristillistymisessä.
Maaseudun Tulevaisuus (yhtye)
Maaseudun Tulevaisuus on suomalainen yhtye, joka on kotoisin Kyyjärveltä ja se perustettiin 1983.. Yhtye julkaisi vuosina 1988-1989 kaksi albumia, joista molemmat julkaisi Hiljaiset Levyt. Vuonna 2012 yhtyeen koko levytetty tuotanto julkaistiin kahden cd:n kokoelmana "Complete". Kokoelman julkaisi Rocket Records.
__notoc__
Octavia Spencer
Octavia L. Spencer (s. 25. toukokuuta 1970 Montgomery, Alabama, Yhdysvallat) on yhdysvaltalainen Oscar-palkittu näyttelijä. Hänet palkittiin Minny Jacksonin roolistaan elokuvassa "Piiat" (2011) parhaan naissivuosan Oscarilla, Golden Globella, Baftalla ja SAG-palkinnolla. Spencer on vieraillut muun muassa televisiosarjoissa "Rillit huurussa", "30 Rock", "Waverly Placen velhot" ja "Dollhouse".
Vuonna 2016 Spencer sai parhaan naissivuosan Oscar, Golden Globe ja SAG-ehdokkuudet roolistaan elokuvassa "Hidden Figures – varjoon jääneet" (2016).
Vuonna 2017 hän sai parhaan naissivuosan Golden Globe -ehdokkuuden roolistaan fantasiaelokuvassa "The Shape of Water" (2017).
Kolme miestä ja tyttö
Kolme miestä ja tyttö ("New Girl") on yhdysvaltalainen tilannekomediasarja, joka sai ensiesityksensä Foxilla 20. syyskuuta 2011. Sarjan pääosia näyttelevät Zooey Deschanel, Jake Johnson, Max Greenfield, Lamorne Morris ja Hannah Simone. Sarja sai katsojilta hyvän vastaanoton, ja Fox tilasikin sarjasta kaikki ensimmäisen kauden 24 jaksoa. Suomessa sarjaa alettiin esittää Subilla 13. helmikuuta 2012.
"Kolme miestä ja tyttö" on saanut arvostelijoilta myönteistä palautetta ja erityisesti Deschanelin roolisuoritusta on ylistetty. Sarja oli ehdolla parhaan musikaali- tai komediasarjan Golden Globe -palkintoon ja Deschanel oli ehdolla myös parhaasta naispääosasta.
Jessica "Jess" Day (Zooey Deschanel) on parikymppinen pidetty ja pirteä nainen, joka yrittää päästä yli poikaystävästään, jonka hän jätti tämän petettyä häntä. Lopulta hän löytää asuinpaikan kolmen nuoren miehen luota, joita ovat Nick, baarimikko; Schmidt, bisnesmies; ja Winston, entinen koripallon pelaaja.Coach, jota esitti Damon Wayans Jr., esiintyy vain sarjan aloitusjaksossa. Asunnon alkuperäiset neljä kämppäkaveria ovat siis hän, Nick, Schmidt ja Winston. Sarjan toisessa jaksossa Winston palaa ja Coach lähtee.
Coach palaa kolmannella kaudella.
Crubeens
Crubeens (iiriksi: crúibíní) on irlantilainen ruoka, joka on tehty keitetyistä porsaanjaloista. Crubeens syödään perinteisesti käsin.
Lähde:http://www.europeancuisines.com/Crubeens-Cruibini-Crunchy-Pigs-Feet-Trotters-March-14-2007
Itunata
Itunata ("Festuca vivipara") on tuntureilla kasvava itusilmuista lisääntyvä heinäkasvi. Ulkonäöltään se muistuttaa lampaannataa ("Festuca ovina"), jonka kanssa samaan lajiryhmään se kuuluu. Itunadan tähkylöissä on aina itusilmuja.
Itunadan alalajeja Pohjoismaissa ovat karheaitunata ("Festuca vivipara" ssp. "vivipara") ja siloitunata ("Festuca vivipara" ssp. "glabra").
Suomessa itunata on harvinainen vain ihan pohjoisimmassa Lapissa kasvava heinä. Sen esiintymiä on löydetty Enontekiön pohjoisosasta sekä yhdestä paikasta Inarissa ja yhdestä paikasta Utsjoella. Esiintyminen Inarin Lapissa on ollut aiemmin epävarmaa. Lajin kasvupaikkoja Suomessa ovat tunturien niityt ja kalliot, lettomaiset tunturisuot.
Olle Boström
Olle Boström (s. 19. marraskuuta 1990) on ruotsalainen suunnistaja ja viestisuunnistuksen MM-mitalisti.
Kolmena viimeisenä juniorivuotenaan Boström voitti nuorten MM-kilpailuista kahdesti viestikultaa, kerran viestihopeaa sekä pronssia keskimatkalta. Ensimmäisissä aikuisten MM-kilpailuissaan Savoiessa 2011 hän sijoittui pitkällä matkalla kuudenneksi ja voitti viestipronssia. Viestissä hän suunnisti keskimmäisen osuuden Anders Holmbergin aloittessa ja David Anderssonin lopettaessa viestin.
Runeberg (suku)
Runeberg on Ruotsissa ja Suomessa vaikuttanut sivistyssuku. Suvun kantaisä oli ruotsalainen Jämtlandin rykmentin rakuuna Erik Larsinpoika Rönberg (eli Runneberg), joka asui 1600-luvun lopulla Jämtlandin Rävsundissa, Pilgrimstadin torpassa. Osa hänen pojanpojistaan asettui 1700-luvulla asumaan Suomeen. Runeberg-suvun suomalaisen haaran kantaisä on maanmittari Ludvig Anton Runeberg (1725–1803), kansallisrunoilija Johan Ludvig Runebergin isoisä. Myöhemmät Suomessa tunnetut Runebergit ovat enimmäkseen J. L. Runebergin jälkeläisiä.
Nicaraguan vaakuna
Nicaraguan vaakuna on Nicaraguan tunnus lipun, kansallislaulun ja moton ohella. Se on otettu käyttöön vuonna 1908 ja on muutettu versio Keski-Amerikan liittovaltion vaakunasta. Vaakuna on myös Nicaraguan lipussa.
Vaakunan kolmio on tasa-arvon, oikeuden ja totuuden symboli. Kuvan kahden meren välissä olevat viisi vuorta kuvaavat liittovaltion viittä jäsenmaata. Fryygialaismyssy ja sen yläpuolella oleva sateenkaari symboloivat toivoa ja vapautta.
Kolmion ympärillä kiertävät tekstit "Republica de Nicaragua" ja "America Central", suomeksi "Nicaraguan tasavalta" ja "Keski-Amerikka".
Jānis Reinis
Jānis Reinis (13. joulukuuta 1960 Obeliai – 26. elokuuta 2016) oli latvialainen näyttelijä. Hän esiintyi esimerkiksi Latvian kansallisteatterissa ja lisäksi lukuisissa elokuvissa, joiden joukossa ovat olleet "Uusi äiti" (1996), "Baiga vasara" (2000), "Rīgas sargi" (2007) ja "The Courageous Heart of Irena Sendler" (2009).
Fredrik Lindström
Fredrik Wilhelm LIndström (s. 24. heinäkuuta 1989 Anundsjö, Örnsköldsvikin kunta, Ruotsi) on ruotsalainen ampumahiihtäjä. Hän edustaa kansallisella tasolla ampumahiihdossa Anundsjö SKF -seuraa ja maastohiihdossa Anundsjö IF:ää.
Lindström on kilpaillut kansainvälisellä tasolla vuodesta 2006. Hän osallistui nuorten MM-kilpailuihin 2006–2009 sijoittuen henkilökohtaisilla matkoilla parhaimmillaan kuudenneksi takaa-ajossa 2009. Aikuisten arvokilpailuissa hän debytoi Vancouverin olympialaisissa 2010. Hanty-Mansijskin MM-kilpailuissa 2011 hän sijoittui pikakilpailussa ja yhteislähdössä 11:nneksi. Ruhpoldingin MM-kisoissa 2012 hän sai yhteislähdössä pronssia, oli pikakilpailussa kuudes sekä takaa-ajossa ja normaalimatkalla kymmenes. Nové Měston MM-kilpailuissa 2013 hän sai normaalimatkalla pronssia, sijoittui takaa-ajossa seitsemänneksi, pikakilpailussa kahdeksanneksi ja yhteislähdössä 12:nneksi. Sotšin olympialaisissa 2014 hän oli yhteislähdössä kuudes, takaa-ajossa kolmastoista ja normaalimatkalla viidestoista. Kontiolahden MM-kilpailuissa 2015 hän sijoittui yhteislähtökilpailussa 12:nneksi. Hochfilzenin MM-kilpailuissa 2017 hän oli samalla matkalla kahdeksas. Pyeongchangin olympialaisissa 2018 hän hiihti ankkuriosuuden Ruotsin kultajoukkueessa miesten viestissä. Normaalimatkalla hän oli kahdeksas ja yhteislähdössä viidestoista.
Lindström on kilpaillut maailmancupissa kaudesta 2008–2009 lähtien. Ensimmäiset maailmancup-pisteensä hän sai oltuaan samalla kaudella 13:s Vancouverin sprinttikilpailussa. Kymmenen parhaan joukkoon hän sijoittui ensimmäisen kerran oltuaan kymmenes Holmenkollenin takaa-ajokilpailussa kaudesta 2009–2010. Ensimmäisen voittonsa – ja palkintosijansa – hän saavutti Antholzin pikakilpailussa kaudella 2011–2012. Ruhpoldingin MM-pronssin lisäksi hän oli samalla kaudella kolmas myös Hanty-Mansijskin sprinttikilpailussa. Maailmancupin kokonaiskilpailussa hän sijoittui yhdeksänneksi ja yhteislähtöcupissa neljänneksi. Kaudella 2012–2013 hän sijoittui maailmancupin kokonaispisteissä seitsemänneksi ja takaa-ajocupissa neljänneksi. Hän oli toinen Östersundin pikakilpailussa kausilla 2013–2014 ja 2016–2017. Hän sijoittui kolmanneksi Tjumenin sprintissä kaudella 2017–2018. Hän on kuulunut lisäksi maailmancupin miesten viestin ja sekaviestin voittaneisiin Ruotsin joukkueisiin.
Lindström on voittanut myös Ruotsin-mestaruuksia.
Virallinen sivusto
Metsänata
Metsänata ("Festuca altissima") on natojen sukuun kuuluva korkeakasvuinen heinäkasvi.
Tiheästi mätästävä metsänata kasvaa 60–150 senttimetriä korkeaksi. Sen korressa on kolmesta neljään solmua. Ohuet ja jäykähköt lehdet ovat 7–15 millimetriä leveät, väriltään tummanvihreät. Metsänadan kukintona on 10–18 cm pitkä nuokkuva röyhy. Tähkylöissä, jotka ovat 6–8 mm pitkiä, kellanvihreitä ja vihneettömiä, on kahdesta viiteen kukkaa.
Metsänata esiintyy suuressa osassa Eurooppaa paitsi pohjoisessa, ei kuitenkaan yhtenäisellä alueella. Yleisin se on Keski-Euroopassa. Pohjoisimmillaan laji kasvaa Keski-Norjassa 65. leveysasteella.
Louis Joseph Ferdinand Hérold
Louis Joseph Ferdinand Hérold (28. tammikuuta 1791 – 19. tammikuuta 1833) oli ranskalainen säveltäjä. Hän opiskeli Pariisin konservatoriossa.
Hänen kuuluisimmat teoksensa olivat Pariisin Opéra-Comiquessa, joista läpimurtoesitys "Marie" esitettiin vuonna 1826. Tämän jälkeen tulivat hänen suurimmat menestyksensä "Zampa ou La Fiancée de marbre" vuonna 1831 ja "Le pré aux clercs" vuonna 1832.
Vuonna 1812 Hérold voitti suuren Rooman-palkinnon.
Paula van der Oest
Paula van der Oest (s. 1965 Laag-Soeren, Gelderland) on alankomaalainen elokuvaohjaaja ja -käsikirjoittaja. Hänen elokuvansa "Zus & Zo" (2001) asetettiin ehdolle parhaan vieraskielisen elokuvan Oscar-palkinnon saajaksi. Van der Oest valmistui Alankomaiden elokuva- ja televisioakatemiasta. Hänen ensimmäinen pitkä elokuvansa oli "Uusi äiti" (1996). Hänen silloinen miehensä Theu Boermans esiintyi siinä, kuten myös myöhemmin "Zus & Zossa".
Fiorello H. LaGuardia High School
Fiorello H. LaGuardia High School on yhdysvaltalainen high school, joka on erikoistunut esittävän taiteen opettamiseen. Se sijaitsee Manhattanilla New Yorkissa. Koulu perustettiin vuonna 1936 ja siinä opiskelee yli 2 500 opiskelijaa.
Hietikkonata
Hietikkonata ("Festuca polesica") on natojen sukuun kuuluva heinäkasvi. Se muistuttaa lampaannataa ("Festuca ovina"), jonka kanssa se kuuluu samaan lajiryhmään. Hietikkonata kasvaa 20–60 senttimetriä korkeaksi.
Suomessa hietikkonata on hyvin harvinainen vain ihan lounaassa kasvava heinä. Sen esiintymiä on löydetty Varsinais-Suomesta ja Hankoniemeltä. Lajin kasvupaikkoja Suomessa ovat merenrantojen hietikot ja dyynit. Hietikkonata on luokiteltu silmälläpidettäväksi lajiksi.
Obie-palkinto
Obie-palkinto on "The Village Voice" -lehden jakama palkinto Broadwayn ulkopuolisille teatterinäyttelijöille ja -ryhmille New Yorkissa. Palkintoa on jaettu vuosittain vuodesta 1956 lähtien.
LAME
LAME (, ) on avoimen lähdekoodin MP3-enkooderi.
LAME on lisensoitu LGPL-lisenssillä.
LAME on komentoriviohjelma, jota levitetään vain lähdekoodina. Siksi sen käyttö voi tuottaa aloittelijoille vaikeuksia. Useat ohjelmat hyödyntävät kuitenkin LAMEa käyttämälle siihen perustuvia kirjastoja MP3-enkoodaukseen.
LAMEn ensimmäinen betaversio julkaistiin syyskuussa 1998.
Mike Cheng kehitti LAMEn alun perin parannuksina 8Hz-MP3-enkooderiin.
MP3 oli kuitenkin patenttien suojaama ja patenttien haltijat vaativat tiedostomuodon purkuun ja pakkaukseen pystyviltä laitteilta ja ohjelmistoilta lisenssimaksuja.
Tämän vuoksi Cheng ja muut kehittäjät hylkäsivät alkuperäisen ohjelman ja alkoivat kehittää LAMEa muutostiedostoina MPEG-standardin referenssitoteutukseen, joka tunnettiin nimellä "dist10". Koska tämä ohjelma ei pystynyt tuottamaan MP3-tiedostoa tai edes kääntynyt, vältettiin lisensointivaatimukset.
Viimein toukokuussa 2000 viimeiset ISO:n lähdekoodin osat poistettiin ohjelmasta ja se julkaistiin itsenäisesti kääntyvänä ohjelmana ja LGPL-lisenssillä.
Kehittäjät korostivat ohjelman olevan kehitys- ja tutkimusprojekti, jonka tavoitteena oli parantaa MP3-teknologiaa. Useimmat uskoivat käännetyn ohjelman levittämisen olevan laitonta ilman lisenssia Yhdysvalloissa, Euroopassa ja Japanissa, jossa MP3-patentit olivat voimassa. LAME-projekti ei ikinä joutunut oikeustoimien kohteeksi, mutta julkaisi vain ohjelman lähdekoodin demonstraatiotarkoituksiin.
MP3-patentit vanhenivat huhtikuussa 2017, joten se on nykyisin vapaa tiedostoformaatti.